ToekomsVenster: Onweerstaanbare liefdehttps://rak2.spens.co.za/radio/2016/491.mp3 Argieffoto. God het die wêreld so liefgehad dat Hy sy enigste Seun gegee het, sodat dié wat in Hom glo, nie verlore sal gaan nie maar die ewige lewe sal hê. – Johannes 3:16 Bogenoemde teks is ŉ wonderlike en bekende geloofswaarheid. Kersfees is die geleentheid waar ons hierdie waarheid met nuwe oortuiging en in gehoorsaamheid met mense gaan deel. Ons let veral op die eerste groot moment, die onweerstaanbare en onverstaanbare liefde van God. Onverstaanbaar omdat God op eie inisiatief besluit het om mense te maak en buitegewoon lief te hê, wetende dat hulle Hom gaan teleurstel en weerstaan. Ons noem dit genade en onverdiend. Hy het die afstand tussen hemel en aarde oorbrug in die broosheid van ŉ baba in ŉ krip. Daarmee saam is God se liefde onweerstaanbaar. Hoe hard en verhard moet die hart wees wat die liefde van God in Christus Jesus durf weerstaan. Mense (harte) verkrummel in sy teenwoordigheid; alle weerstand behoort soos mis voor die son te verdwyn. Betoon besondere dankbaarheid hierdie Kerstyd vir die onverstaanbare en onweerstaanbare liefde van God. Niemand het groter liefde as dit nie: dat Hy sy lewe vir sy vriende aflê. – Johannes 15:13